Pohjois-Suomessa toimiva puutavarayritys Pölkky Oy joutuu maksamaan Carunan siirtohinnan korotuksista peräti 500 000 euron lisälaskun.

Maksamme tälläkin hetkellä jo yli 1,2 miljoonaa euroa siirtomaksuja, Pölkky Oy:n toimitusjohtaja Jouko Virranniemi sanoo. PEKKA AHO/LKA

– Itsekään ei uskottu aluksi. Alettiin ynnätä, että ei jumalauta. Tämä on ihan posketon juttu, Pölkky Oy:n toimitusjohtaja Jouko Virranniemi sanoo.

Pölkyn liikevaihto oli edellisellä tilikaudella 157 miljoonaa euroa, josta 92 miljoonaa kului raaka-aineisiin ja tarvikkeisiin.

Voittoa yritys teki vuoden 2014 tilikaudella 2,2 miljoonaa euroa. Yritys on Pohjois-Suomen suurin yksityinen puunjalostaja ja se työllistää viidessä toimipaikassa noin 230 työntekijää.

Investointeja suunnittelevalle perheyritykselle puolen miljoonan euron ja 40 prosentin lisälasku on jättiläismäinen.

– Maksamme tälläkin hetkellä jo yli 1,2 miljoonaa euroa siirtomaksuja.

– Perheyritykselle tällainen ylimääräinen, yhtäkkinen, nousu on haasteellista käsittää.

Raskaita päätöksiä

Carunan hurjia siirtohintojen korotuksia on perusteltu investoinneilla.

Kymmenien miljoonien tuhot aiheuttaneen Tapani-myrskyn jälkimainingeissa laki muuttui siten, että viimeistään vuoden 2028 loppuun mennessä sähkönjakeluverkon on toimittava myös syrjäseuduilla.

– Myrskyn tai lumikuorman seurauksena taajamassa ei ole yli kuutta tuntia kestävää sähkönjakelun keskeytystä eikä muualla yli 36 tunnin keskeytystä, lakimuutos vaatii.

Carunan tapauksessa siirtohintojen korotuksista on syytetty myös sitä, että Fortum myi sähkönsiirtotoimintansa maaliskuussa 2014 Suomi Power Networksille.

Lopulta perustettiin monikansallinen Caruna.

– Suomen systeemit ja poliittiset päätökset aiheuttavat tällaisen ketjureaktion. Ei tässä ole loppuun saakka mietitty näitä päätöksiä, Virranniemi ihmettelee.

– Päätöksiä on tehty hätäännyksissä ja kauhuissaan myrskyjen jälkeen ja tässä alkaa jälki näkymään. Eivät nämä ole työllisyyttä edistäviä toimenpiteitä.

Toimet puuttuvat

Virranniemi ihmettelee, miksi yrityksiä halutaan tukea vain juhlapuheissa.

Pölkyn toimitusjohtaja ottaa esimerkiksi sen, että vaikka öljyn maailmanmarkkinahinta romahti, se ei näy käytännön hinnoissa juuri mitenkään. Ison osan hinnasta haukkaavat verot.

Lisäksi vientiä rasittaa Virranniemen mukaan esimerkiksi se, että moni haluaa lastata laivansa mieluummin Ruotsissa kuin Suomessa, koska siellä ovat myös halvemmat väylä- ja satamamaksut.

– Suomessa menee niin raskaaksi olotila ja ihmetellään, miksi ei saada investointeja tähän maahan. Kyllähän tämä kustannuskehitys ja rasitus on hurja loikka ylöspäin. Juhlapuheissa puhutaan kilpailukyvyn parantamisesta, mutta käytännön toimet puuttuvat.

Pölkky Oy:n rajusta siirtohinnan korotuksesta uutisoi ensimmäisenä Kuusamossa ilmestyvä Koillissanomat.

Kärsiikö yrityksesi sähkön siirtohinnan korotuksista? Ota yhteyttä toimitukseen sähköpostitse osoitteeseen il.toimitus@ilmedia.fi.